**Forenom** on suomalainen Pohjoismaissa toimiva majoitusalan yritys, joka tarjoaa tilapäiseen asumiseen kalustettuja asuntoja, huoneistohotelleja ja hostellimajoitusta. Forenomin asiakkaita ovat esimerkiksi yritykset, jotka vuokraavat asuntoja työntekijöilleen.

Historia
--------

Vuonna 2000 vuokratyönvoimaa välittävä Barona-konserni halusi perustaa yhtiön majoittaakseen omaa tilapäistyövoimaansa. Forenom aloitti toimintansa vuonna 2001 yhden miehen yrityksenä.

Vuonna 2010 Forenom avasi toimiston Ruotsissa.

Kesäkuussa 2012 Forenom alkoi tarjota koko Suomeen Vakaaja-palvelua, jonka avulla asunnonomistaja pääsee eroon ongelmia aiheuttavasta vuokralaisestaan. Palvelussa Forenomista tulee asunnon päävuokralainen, joka etsii siihen uuden vuokralaisen. Forenom kuului Barona-konserniin. Rakennuskonserni YIT kertoi ryhtyvänsä tekemään aiemmin hiihtokeskuksista tuttuja chalets-loma-asuntoja Lahteen ja Tampereelle. Forenom toimi YIT:n kumppanina, joka vuokrasi huoneistojen omistajien asuntoja ja hoiti myös vastaanotto-, siivous- ja liinavaatepalveluista.

Vuonna 2015 Forenom vuokrasi Oulun keskustan Omenahotellin tilat. Huoneistohotelliin tuli 123 huonetta, ennestään Forenomilla oli Oulussa 70 kalustettua huoneistoa ja 36 huoneen Aparthotel.

Marraskuussa 2016 Forenom avasi Helsinki-Vantaan lentoaseman vanhaan Seutulan työsiirtolaan yhden tähden hostellin, johon kuului viisi majoitusrakennustaja 106 huonetta. Pääomasijoitusyhtiö Capman sijoitti Forenomiin loppuvuonna 2016 ja alkoi auttaa yritystä kansainvälistymisessä.

Toukokuussa 2017 Forenom otti käyttöön Friday Flats -verkkopalvelun, jonka kautta yksityishenkilöt saivat vuokrata asuntojaan Forenomille esimerkiksi kesäloman ajaksi. Majoittuja asioi Forenomin kanssa, joka huolehtii siivouksista, liinavaatteiden ja pyyhkeiden vaihdosta ja asunnon kunnosta. Ulkoisesti Forenomin alusta muistutti Airbnbtä. Kesällä Forenom osti norjalaisen Oslo Apartmentsin. Marraskuussa Forenom kertoi solmineensa yhteistyösopimuksen Airbnb:n ja alkavansa välittää asuntojaan maailmanlaajuisesti Airbnb:n kautta. Yrityksellä oli Pohjoismaissa yli 5 000 kalustettua vuokra-asuntoa, mutta myös huoneistohotelleja ja hostelleja. Forenomin liikevaihto Suomessa oli 54 miljoonaa euroa, josta voiton osuus oli 4,6 miljoonaa euroa. Koko konsernin liikevaihto oli 77 miljoonaa euroa.

Maaliskuussa 2018 Forenom kertoi tekevänsä vuoden sisään viidennen yritysostonsa hankkiessaan ruotsalaisen StayAt HotelApartin. Yrityskauppoja oltiin tehty pääomasijoittajan avulla. StayAt HotelApartilla oli neljä huoneistohotellia Tukholmassa ja Lundissa ja se oli rakentamassa viidettä Malmöhön. Kaupan myötä Forenomille siirtyi 700 uutta huoneistoa. Huhtikuussa 2018 Forenom uudisti brändi-identiteettinsä ja kokosi kaikki ostamansa yritykset uudistetun brändin alle. Uusi logo kuvasi tikkaa. Uuden brändin alle siirtyivät Oslo Apartments, StayAt, kouvolalainen Majoitusmestari Oy, Helsingissä ja Espoossa toiminut Sato Hotellikoti Oy ja Apartment HS.  Yritys työllisti 350 henkilöä ja toimi Suomessa, Ruotsissa, Norjassa ja Tanskassa. Kesällä Oslon rautatieaseman viereen avattiin 163-paikkainen huoneistohotelli, joka saneerattiin entisiin toimistotiloihin.

Tammikuussa 2019 Forenom avasi Turun Hansa-kortteliin paikan historiaa kunnioittaen restauroidun huoneistohotellin, jossa oli 34 huoneistoa. Asunnot on suunnattu erityisesti yrityksille, jotka etsivät työntekijöilleen joustavaa majoitusta. Entuudestaan yhtiöllä oli Turussa 300 kohdetta ja se suunnitteli uusien kohteiden avaamista muun muassa Telakan alueelle ja Länsikeskukseen.. Kesäkuussa Forenom kertoi avaavansa aluetoimiston ja huoneistohotellin Vaasaan vuonna 2020.

Elokuussa 2019 yhtiöllä oli yli 6 500 kalustettua asuntoa, huoneistohotellia ja hostellihuonetta Pohjoismaissa.

Organisaatio
------------

Vuonna 2018 Forenomin pääomistajia olivat Capmanin rahasto ja Suomen Teollisuussijoitus, Barona-konserni omisti yrityksestä 34 prosenttia. 2018 Forenomilla oli Pohjoismaissa yhteensä 25 toimistoa, joista 14 oli Suomessa, pohjoisin Rovaniemellä.

Forenom kuuluu Bravedo-konserniin, joka toimi vuoteen 2019 asti nimellä Barona Group. Bravedoon kuuluu yli 20 eri yritystä, jotka toimivat työelämän, eri teknologioiden sekä sosiaali- ja terveyspalveluiden parissa.

Forenom-konserniin kuuluvat yritykset| Nimi | Yritystunnus | Toimintamaa |
| --- | --- | --- |
| Forenom Oy | 1633241-3 | Suomi |
| Forenom Holding Oy | 2798054-7 | Suomi |
| Forenom Group Oy | 2798053-9 | Suomi |
| Forenom Corporate Apartments Oy | 2582145-4 | Suomi |
| Forenom AS | 913760603 | Norja |
| Forenom ApS | 37401498 | Tanska |
| Forenom Apartments AB | 556076-6254 | Ruotsi |
| Logitjänst Forenom AB | 556790-4155 | Ruotsi |

Palvelut
--------

Forenom tarjoaa tilapäiseen asumiseen kolmenlaista asumista: kalustettuja asuntoja, huoneistohotelleja sekä hostellimajoitusta. Lisäksi se järjestänyt liikuteltavia majoitustiloja esimerkiksi Äänekosken paperitehtaan työntekijöille.

Forenomin asiakkaita ovat useimmiten yritykset, jotka vuokraavat asuntoja työntekijöilleen sekä vakuutusyhtiöt, jotka vuokraavat asuntoja tilapäismajoituksena palo- ja vesivahinkoasiakkaille. Tilapäismajoitusta tarvitsevat etenkin it-alan työntekijät, insinöörit, koodarit, konsultit, rakennusmiehet sekä teollisuuden ammattilaiset. Kalustetuissa asunnoissa viivytään tavallisesti muutama kuukausi, huoneistohotelleissa taas muutama viikko. Yrityksille pitempiaikainen asuminen tulee edullisemmaksi kuin hotelliasuminen.

Lähteet
-------

1. 1 2 3 4 5  Aleksi Ylä-Anttila: Yritysmajoittaja Forenom uudisti brändinsä *M&M*. Viitattu 3.11.2020.
2. 1 2 3 4 5 6 7  Kauppalehti: Forenom Oy | Yritys- ja taloustiedot | Kauppalehti *Kauppalehti*. Viitattu 4.11.2020.
3. 1 2  Olli Herrala: Barona Group vaihtaa nimensä ja pohtii listautumista: "Nyt listaaminen on aiempaa realistisempi hanke" *Kauppalehti*. Viitattu 4.11.2020.
4. 1 2  Forenom avaa huoneistohotellin Vaasaan *Yle Uutiset*. Viitattu 3.11.2020.
5. 1 2 3 4 5 6 7 8 9 10 11 12 13 14 15  Marjut Tervola: Forenom majoittaa työn perässä liikkuvia tunnelintekijöistä koodareihin – listautuuko yhtiö pörssiin? *Talouselämä*. Viitattu 4.11.2020.
6. ↑  Yritys avasi palvelun: Eroon vaikeasta vuokralaisesta *Ilta-Sanomat*.  7.6.2012. Viitattu 3.11.2020.
7. ↑  YIT tuo chalet-huoneistot kaupunkeihin *Helsingin Sanomat*.  29.6.2012. Viitattu 4.11.2020.
8. ↑  Omenahotellin tilalle on tulossa Forenomin huoneistohotelli *Kaleva.fi*. Viitattu 3.11.2020.
9. ↑  Yhden tähden hostelli henkii vankilatunnelmaa – "Vastaavaa majoituspaikkaa ei ole muualla" *Vantaan Sanomat*.  24.11.2016. Viitattu 3.11.2020.
10. ↑  Ilkka Jauhiainen: Forenom haastaa Airbnb:n - lupaa vuokran etukäteen *Talouselämä*. Viitattu 3.11.2020.
11. ↑  Iso muutos Airbnb:n toimintaan Suomessa – vuokra-asuntofirma Forenomin asunnot tulevat yhä ammattimaisemmaksi muuttuvaan palveluun *Helsingin Sanomat*.  21.11.2017. Viitattu 4.11.2020.
12. ↑  Majoitustoiminta palaa Hansakortteliin tammikuussa – 34 uutta asuntoa valmistuivat *ts.fi*.  11.12.2018. Viitattu 3.11.2020.
13. ↑  Miljardööri osti legendaarisen Kämpin ja yhdeksän muuta helsinkiläishotellia *Helsingin Sanomat*.  14.8.2019. Viitattu 4.11.2020.

Aiheesta muualla
----------------

* Forenomin kotisivut